“อาคม” กำชับ “สคร.” เร่งรัดโครงการลงทุน ค้างท่อ พร้อมทำแผน ปี 64-65 ขึงเป้าเบิกจ่าย 95%
“อาคม เติมพิทยาไพสิฐ” รมว.คลัง กำชับ “สคร.” เร่งรัดโครงการลงทุน ค้างท่อ พร้อมทำแผน ปี 64-65 ขึงเป้ารัฐวิสาหกิจเบิกจ่าย 95% 
“อาคม เติมพิทยาไพสิฐ” รมว.คลัง กำชับ “สคร.” เร่งรัดโครงการลงทุน ค้างท่อ พร้อมทำแผน ปี 64-65 ขึงเป้ารัฐวิสาหกิจเบิกจ่าย 95%
16 พ.ย. 2563

นายอาคม เติมพิทยาไพสิฐ รมว.คลัง เปิดเผยภายหลังตรวจเยี่ยมและมอบนโยบายสำนักงานคณะกรรมการนโยบายรัฐวิสาหกิจ (สคร.) ว่า ได้สั่งให้ สคร. เร่งรัดโครงการลงทุนโครงสร้างพื้นฐานที่ร่วมทุนกับภาคเอกชน (PPP) ตั้งแต่ปี 2559 ถึงปัจจุบัน โดยมีการอนุมัติโครงการ PPP ไปแล้วกว่า 1 ล้านล้านบาท ซึ่งบางโครงการอยู่ระหว่างก่อสร้างแล้วก็ให้เร่งมีการเบิกจ่าย ส่วนโครงการใดที่อยู่ระหว่างดำเนินการจัดซื้อจัดจ้าง ก็ให้ สคร.ติดตามให้การดำเนินการเป็นไปตามแผนที่วางไว้ไม่ให้เกิดความล่าช้า
นอกจากนี้ ได้สั่งการให้ สคร. เร่งรัดการเบิกจ่ายงบลงทุนของรัฐวิสาหกิจปี 2564 ที่ได้รับการอนุมัติ 2.85 แสนล้านบาท ให้ได้ตามเป้าหมายที่ตั้งไว้ที่ 95% ของงบประมาณที่ได้รับการอนุมัติ
สำหรับปี 2563 รัฐวิสาหกิจได้อนุมัติงบลงทุน วงเงิน 3.7 แสนล้านบาท มีเป้าหมายการเบิกจ่าย 95% คาดว่าจะทำได้ใกล้เคียงกับเป้าหมาย เพราะในช่วงที่ผ่านมาการเบิกจ่ายงบประมาณได้ราว 80-82% ของงบลงทุนที่ได้รับอนุมัติ
“ได้ให้ สคร. สั่งการไปยังรัฐวิสาหกิจให้เร่งพิจารณาทำแผนการใช้จ่ายของรัฐวิสาหกิจในปี 2564 และ 2565 ใหม่ไปพร้อมกัน 2 ปี เนื่องจากปี 2563 ที่ผ่านมา รัฐวิสาหกิจทุกแห่งได้รับผลกระทบจากโควิด-19 จึงอยากให้พิจารณาการใช้จ่ายในระยะต่อไปให้ต่อเนื่อง โดยเฉพาะในปี 2564 เพื่อใช้เป็นฐานของปี 2565 ต่อไป” นายอาคม กล่าว